‘สรรพากร’ยืมมือธกส.จัดคิวภาษี
สรรพากร รับมอบระบบคิวจาก ธ.ก.ส. เล็งพัฒนาระบบการให้บริการช่วยจัดลำดับผู้เสียภาษีก่อนหลัง
21 ส.ค. 2554

สรรพากร รับมอบระบบคิวจาก ธ.ก.ส. เล็งพัฒนาระบบการให้บริการช่วยจัดลำดับผู้เสียภาษีก่อนหลัง 
นายสาธิต รังคสิริ อธิบดีกรมสรรพากร เปิดเผยในการรับมอบโปรแกรมจัดเรียงลำดับการให้บริการแก่ผู้เสียภาษีหรือระบบคิว จากนายอดุลย์ กาญจนวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ว่า เพื่อเป็นการพัฒนาระบบการให้บริการแก่ผู้เสียภาษี ณ สำนักงานสรรพากรพื้นที่สาขาทั่วประเทศให้มีประสิทธิภาพมากขึ้น
ทั้งนี้ โปรแกรมจัดคิวดังกล่าวพัฒนาระบบโดยนายประสพสุข รัตนสิริลักษณ์ เจ้าหน้าที่ของ ธ.ก.ส. ซึ่งสามารถรองรับผู้ใช้บริการได้มากถึง 1,000 หมายเลข 
“โปรแกรมระบบคิวฯ ที่ใช้กับเครื่องคอมพิวเตอร์ PC ที่ได้รับมอบจาก ธ.ก.ส.ในครั้งนี้ จะเป็นประโยชน์ต่อการให้บริการผู้เสียภาษี ณ สำนักงานสรรพากรพื้นที่สาขาในส่วนภูมิภาค ในการจัดลำดับการให้บริการตามลำดับก่อนหลัง ช่วยให้ผู้เสียภาษีได้รับการบริการที่สะดวก รวดเร็ว โปร่งใส ลดปัญหาข้อขัดแย้งที่เกิดจากการลัดคิวได้เป็นอย่างดี” นายสาธิต กล่าว
ที่สำคัญกรมฯ สามารถดำเนินการติดตั้งได้ทันที โดยไม่ต้องจัดซื้อโปรแกรมระบบคิวอัตโนมัติ ซึ่งมีราคาแพง ช่วยให้หน่วยงานประหยัดงบประมาณในการจัดซื้อ รวมทั้งทำให้การทำงานมีประสิทธิภาพมากขึ้น